ລັດຖະມົນຕີການຕ່າງປະເທດຂອງຕາລິບານ ພົບກັບຜູ້ແທນພິເສດຂອງ ສະຫະລັດ, ຣັດເຊຍ, ຈີນ ແລະປາກິສຖານ
ຖະແຫລງການ ຍັງໄດ້ຮຽກຮ້ອງໃຫ້ກຸ່ມຕາລິບານ ຮັບປະກັນການເຂົ້າເຖິງດ້ານມະນຸດສະທໍາຢ່າງບໍ່ມີຂໍ້ຈໍາກັດ, ເຊິ່ງລວມໂດຍເຈົ້າໜ້າທີ່ຊ່ວຍເຫລືອແມ່ຍິງ ເພື່ອນໍາສົ່ງຄວາມຊ່ວຍເຫລືອດ້ານມະນຸດສະທໍາໃນອັຟການິສຖານ.
ປາກິສຖານ, ເປັນເຈົ້າພາບຈັດການພົບປະລະຫວ່າງ ຈີນ, ຣັດເຊຍ ແລະສະຫະລັດໃນມື້ວັນພະຫັດວານນີ້ ເພື່ອເຈລະຈາກ່ຽວກັບ ອັຟການິສຖານ, ທີ່ນະຄອນອິສລາມາບັດ ໃນເວລາດຽວກັນຄະນະຜູ້ແທນຂອງກຸ່ມຕາລິບານທີ່ນໍາພາໂດຍລັດຖະມົນຕີການຕ່າງປະເທດ ທ່ານອາເມຍ ຄານ ມຸທຕາກີ (Amir Khan Muttaqi), ກໍເດີນທາງມາເຖິງໃນຕອນກາງຄືນມື້ວັນພຸດທີ່ຜ່ານມາ ລັດຖະມົນຕີການຕ່າງປະເທດຂອງປາກິສຖານ ທ່ານຊາ ມາມູດ ຄູເຣີຊີ (Shah Mahmood Qureshi), ກ່າວຖະແຫລງ ໃນການເປີດປະຊຸມວ່າ “ພວກເຮົາມີຄວາມໝັ້ນໃຈວ່າ ກອງປະຊຸມທຣອຍກາ ບວກ (Troika Plus’s) ກັບລັດຖະບານຊຸດໃໝ່ຈາກອັຟການິສຖານ ຈະຊ່ວຍກໍ່ໃຫ້ເກີດສັນຕິພາບ ແລະສະຖຽນລະພາບ, ສົ່ງເສີມການພັດທະນາເສດຖະກິດໃຫ້ດໍາເນີນຕໍ່ໄປ, ຈໍາກັດພື້ນທີ່ໃນການປະຕິບັດງານຂອງພວກກໍ່ການຮ້າຍ ທັງຈາກແລະຢູ່ພາຍໃນອັຟການິສຖານ ” ໃນການສົນທະນາກັບສື່ມວນຊົນໃນພາຍຫລັງ, ທ່ານຄູເຣີຊີ ໄດ້ບອກກັບນັກຂ່າວໃນນະຄອນຫລວງອິສລາມາບັດ ໂດຍທ່ານໄດ້ສັນຍາວ່າຈະໃຫ້ກຸ່ມຕາລີບານມີສ່ວນຮ່ວມຢ່າງເປັນທາງການ ໃນການປະຊຸມລະດັບພູມິພາກໃນອະນາຄົດ “ໂດຍຄວາມປະສົງຂອງພະເຈົ້າ, ພວກເຮົາຈະເຊີນເຂົາເຈົ້າເຂົ້າຮ່ວມການປະຊຸມຢູ່ປັກກິ່ງ ໃນຄັ້ງຕໍ່ໄປ, ດັ່ງນັ້ນ ຄວາມກັງວົນຂອງພວກເຂົາ ຄວນໄດ້ເປີດເຜີຍກັບຜູ້ຄົນໃນທົ່ວໂລກ, ແລະພວກເຂົາຄວນຮູ້ວ່າ ແມ່ນຫຍັງຄືສິ່ງທີ່ປະຊາຄົມໂລກຄາດຫວັງ ໃນການຕອບແທນຈາກພວກເຂົາ ” ໃນຖະແຫລງການຮ່ວມຫລັງຈາກກອງປະຊຸມ, ທັງ 4 ປະເທດໃນຮູບແບບຂອງ ທຣອຍກາ ບວກ ໄດ້ກົດດັນໃຫ້ກຸ່ມຕາລິບານ ເອື້ອອໍານວຍໃນການເຂົ້າເຖິງລະບົບການສຶກສາ ສໍາລັບບັນດາແມ່ຍິງ ແລະເດັກຍິງໃນທຸກອາຍຸ ກຸ່ມຕາລິບານໄດ້ລະງັບການສຶກສາໃນລະດັບມັດທະຍົມສຶກສາ ສໍາລັບເດັກນ້ອຍຍິງທັງຫລາຍໃນຫລາຍໆແຂວງ ຕັ້ງແຕ່ມື້ທີ່ພວກເຂົາເຂົ້າຢຶດອໍານາດໃນວັນທີ 15 ສິງຫາ ຖະແຫລງການດັ່ງກ່າວ ຍັງໄດ້ຮຽກຮ້ອງໃຫ້ກຸ່ມຕາລິບານ “ຮັບປະກັນການເຂົ້າເຖິງດ້ານມະນຸດສະທໍາຢ່າງບໍ່ມີຂໍ້ຈໍາກັດ, ເຊິ່ງລວມໂດຍເຈົ້າໜ້າທີ່ຊ່ວຍເຫລືອແມ່ຍິງ ສໍາລັບການນໍາສົ່ງຄວາມຊ່ວຍເຫລືອດ້ານມະນຸດສະທໍາໃນ ອັຟການິສຖານ ເພື່ອຕອບສະໜອງຕໍ່ວິກິດການທີ່ກໍາລັງເພີ້ມຂຶ້ນ ” ຢູ່ໃນຫລາຍໆແຂວງຂອງອັຟການິສຖານ, ຜູ້ບັນຊາການປະຈໍາທ້ອງຖິ່ນຂອງກຸ່ມຕາລິບານຮຽກຮ້ອງໃຫ້ເຈົ້າໜ້າທີ່ເພດຍິງ ມີຍາດພີ່ນ້ອງທີ່ເປັນຜູ້ຊາຍໄປເປັນໝູ່, ໃນບາງເວລາທີ່ການເຮັດວຽກ ພົບຄວາມຫຍຸ້ງຍາກ ຫລືໃນບາງເຫດສຸດວິໄສ